ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3433/98

υποβολή: Jaime Valdivielso de Cué (PPE) προς την Επιτροπή

(24 Νοεμβρίου 1998)

Θέμα: Ελεύθερη κυκλοφορία εμπορευμάτων

Στον τομέα της χρυσοχοΐας εντός της ΕΕ όπου δεν υπάρχει κοινοτική οδηγία, ορισμένα κράτη εκμεταλλευόμενα αυτό το κενό της νομοθεσίας, δημιουργούν εμπόδια στην εμπορία προϊόντων μεταξύ μελών της ΕΕ χρησιμοποιώντας την εσωτερική τους νομοθεσία.

Μέχρι ποιό σημείο μπορούν να τίθενται υπό αίρεση οι αρχές των κοινοτικών συνθηκών, όπως η ελεύθερη κυκλοφορία των αγαθών, με αφορμή την ανυπαρξία συγκεκριμένης κοινοτικής οδηγίας;

Κοινή απάντηση

του κ. Monti εξ ονόματος της Επιτροπής

στις γραπτές ερωτήσεις E-3431/98, E-3432/98 και E-3433/98

(29 Ιανουαρίου 1999)

Όπως ανέφερε η Επιτροπή στην απάντησή της προς τη γραπτή ερώτηση E-3158/98 της κ. Ferrer(1), έχουν ήδη αναληφθεί αρκετές ενέργειες ώστε να διασφαλίζεται η τήρηση της αρχής της ελεύθερης κυκλοφορίας των εμπορευμάτων στον τομέα της χρυσοχοΐας.

Η Επιτροπή πρότεινε(2), μάλιστα, την εναρμόνιση των τίτλων, των εγχάρακτων σφραγίδων τίτλου και ευθύνης, καθώς και των συστημάτων πιστοποίησης (διασφάλιση της ποιότητας, δήλωση πιστότητας "ΕΚ" και επαλήθευση της δήλωσης από τρίτο πρόσωπο). Προς το παρόν, η πρόταση αυτή εκκρεμεί στο Συμβούλιο.

Εν αναμονή της εναρμόνισης σε κοινοτικό επίπεδο, η Επιτροπή κίνησε διαδικασίες επί παραβάσει έναντι της πλειονότητας των κρατών μελών. Οι εν λόγω διαδικασίες κατέληξαν, στις περισσότερες περιπτώσεις, σε τροποποίηση των σχετικών νομοθεσιών.

Ωστόσο, όπως επισήμανε η Επιτροπή στην προαναφερόμενη απάντησή της, εξακολουθούν να υφίστανται ορισμένα συγκεκριμένα προβλήματα, γεγονός που αποδεικνύεται κυρίως από σειρά καταγγελιών που υποβλήθηκαν από ισπανικούς φορείς. Ουσιαστικά, η αποτελεσματική αμοιβαία αναγνώριση στον τομέα της εμπορίας προϊόντων χρυσοχοΐας παρεμποδίζεται, στην πράξη, από το γεγονός ότι τα κράτη μέλη που εφαρμόζουν σύστημα επαλήθευσης από τρίτα πρόσωπα αρνούνται να αναγνωρίσουν ως ισοδύναμες τις σφραγίδες που επιτίθενται με ευθύνη του κατασκευαστή ή στο πλαίσιο ενός συστήματος διασφάλισης της ποιότητας. Όσον αφορά ειδικότερα τα κοσμήματα που κατασκευάζονται στην Ισπανία, η σφραγίδα εγγύησης μπορεί να επιτίθεται είτε από επίσημο είτε από εξουσιοδοτημένο φορέα. Στη δεύτερη περίπτωση, πρόκειται για φορέα που προτείνει ο κατασκευαστής και ο οποίος εξουσιοδοτείται ρητώς για το σκοπό αυτό από τις ισπανικές αρχές. Ως εκ τούτου, το εν λόγω σύστημα είναι συναφές με το σύστημα διασφάλισης της ποιότητας.

Η Επιτροπή αποφάσισε να εξετάσει από κοινού με όλα τα κράτη μέλη που αντιμετωπίζουν τα συγκεκριμένα προβλήματα τις πλέον ενδεικνυόμενες λύσεις όπως, π.χ., να αναγνωριστούν ως ισοδύναμες με τις σφραγίδες που επιτίθενται από τρίτο φορέα, οι σφραγίδες που επιτίθενται στο πλαίσιο ενός συστήματος διασφάλισης της ποιότητας που παρέχει επαρκή εχέγγυα επαγγελματισμού και ανεξαρτησίας. Βρίσκονται σε εξέλιξη διαδικασίες επί παραβάσει.

(1) βλέπε σελίδα 33.

(2) ΕΕ C 209 της 29.7.1994.
ΓΡΑΠΤΗ ΕΡΩΤΗΣΗ P-3836/98

υποβολή: Eva Kjer Hansen (ELDR) προς την Επιτροπή

(7 Δεκεμβρίου 1998)

Θέμα: Σύσταση γραφείου έρευνας για την εσωτερική και εξωτερική απάτη

Θα μπορούσε η Επιτροπή να εξηγήσει νομικώς με ποιον τρόπο η σύσταση γραφείου έρευνας για την εσωτερική και εξωτερική απάτη, το οποίο είναι εντελώς ανεξάρτητο και δεν έχει καμία σχέση με την Επιτροπή (όπως ανέφερε ο κ. Santer κατά τη συζήτηση της έκθεσης Bösch στην Ολομέλεια της 6.10.98) θα μπορούσε να βασισθεί στη Συνθήκη, είτε του Μάαστριχτ είτε του ´Aμστερνταμ, ή να αναφέρει την τροποποίηση της Συνθήκης που απαιτεί η σύσταση αυτού του γραφείου;

Ζητείται επίσης από την Επιτροπή να εξηγήσει πώς μια τέτοια πρόταση είναι σύμφωνη με τις υποχρεώσεις που θα αναλάβει η Επιτροπή δυνάμει του άρθρου 280 της Συνθήκης του ´Aμστερνταμ, λαμβάνοντας υπόψη τη συζήτηση που διεξάγεται σε ορισμένες χώρες σχετικά με τη σημασία της κύρωσης του εν λόγω άρθρου.

Τέλος, καλείται η Επιτροπή να εξηγήσει νομικώς τη χρήση της λεγόμενης "παραγράφου - λάστιχο" του άρθρου 235 της ισχύουσας Συνθήκης ως ενδεχόμενης νομικής βάσης για τη σύσταση του εν λόγω γραφείου, και τούτο τόσο σε σχέση με το νέο άρθρο 280 της Συνθήκης του ´Aμστερνταμ όσο και σε συνάρτηση με τους ενδοιασμούς διαφόρων κρατών μελών όσον αφορά τη χρήση της λεγόμενης "παραγράφου - λάστιχο".

Απάντηση του κ. Santer εξ ονόματος της Επιτροπής

(2 Φεβρουαρίου 1999)

Όπως προκύπτει από την πάγια νομολογία του Δικαστηρίου(1), η επιλογή της νομικής βάσης μιας πράξης πρέπει να στηρίζεται σε αντικειμενικά στοιχεία επιδεκτικά δικαστικού ελέγχου. Μεταξύ των στοιχείων αυτών συγκαταλέγονται ιδίως ο σκοπός και το περιεχόμενο της πράξης. Την 1η Δεκεμβρίου 1998, η Επιτροπή υπέβαλε πρόταση κανονισμού για τη σύσταση Ευρωπαϊκής Υπηρεσίας Έρευνών για την καταπολέμηση της απάτης(2). Λαμβανομένων υπόψη του σκοπού και του περιεχομένου της, η πρόταση αυτή βασίζεται στο άρθρο 235 της συνθήκης ΕΚ και στο άρθρο 203 της συνθήκης Ευρατόμ, λόγω του ότι, όπως έχει σήμερα το κοινοτικό δίκαιο, η Επιτροπή είναι της γνώμης ότι στις συνθήκες δεν περιλαμβάνεται ειδική νομική βάση στην οποία θα μπορούσε να στηριχθεί ένας τέτοιου είδους κανονισμός.

Στο αιτιολογικό της πρότασής της (σκέψη 16), η Επιτροπή διατύπωσε την άποψη ότι η συνθήκη του ´Aμστερνταμ δημιούργησε τέτοιου είδους ειδική βάση. Πράγματι, το (νέο) άρθρο 280 της συνθήκης ΕΚ ορίζει ότι η Κοινότητα μπορεί, σύμφωνα με τη διαδικασία συναπόφασης, να λαμβάνει "τα απαραίτητα μέτρα στους τομείς της πρόληψης και της καταπολέμησης της απάτης εις βάρος των οικονομικών συμφερόντων της Κοινότητας". Η Επιτροπή ανακοίνωσε ότι θα τροποποιήσει την πρόταση μόλις τεθεί σε ισχύ η συνθήκη του ´Aμστερνταμ, για να την στηρίξει στην προαναφερόμενη νέα διάταξη. Δεδομένου ότι η εν λόγω πρόταση κανονισμού αποτελεί, επί του παρόντος, το αντικείμενο διαβούλευσης με το Κοινοβούλιο, λεπτομερέστερες εξηγήσεις σχετικά με την επιλογή της νομικής βάσης θα παρασχεθούν στο πλαίσιο αυτό.

(1) Απόφαση της 13ης Μαΐου 1997, υπόθεση C-233/94, Γερμανία κατά Κοινοβουλίου και Συμβουλίου, Συλλ. 1997, Ι-2405, σημείο 12.

(2) Έγγραφο COM(98) 717 τελικό.
ΓΡΑΠΤΗ ΕΡΩΤΗΣΗ E-3486/98

υποβολή: Robin Teverson (ELDR) προς την Επιτροπή

(25 Νοεμβρίου 1998)

Θέμα: Προδιαγραφές παραγωγής κρέατος

Ποιές προτάσεις προτίθεται να υποβάλει η Επιτροπή για να εξασφαλίσει ότι οι προδιαγραφές παραγωγής κρέατος του Ηνωμένου Βασιλείου θα εφαρμόζονται στο κρέας που εισάγεται από εκτός της Ευρωπαϊκής Ένωσης Χώρες;

Απάντηση του κ. Fischler εξ ονόματος της Επιτροπής

(11 Ιανουαρίου 1999)

Με την οδηγία 91/497/ΕΟΚ του Συμβουλίου της 29ης Ιουλίου 1991 για τροποποίηση και κωδικοποίηση της οδηγίας 64/433/ΕΟΚ περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων ώστε να καλύπτεται η παραγωγή και η διάθεση νωπού κρέατος στην αγορά(1), εναρμονίστηκαν οι προδιαγραφές για την κρεατοπαραγωγή στην Κοινότητα.

Οι κοινοτικές απαιτήσεις για τις εισαγωγές κρεάτων από τρίτες χώρες διατυπώθηκαν στην οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών(2). Με την οδηγία αυτή επιβάλλεται στις εισαγωγές κρεάτων η συμμόρφωση προς τις κοινοτικές απαιτήσεις.

(1) ΕΕ L 268 της 24.9.1991.

(2) ΕΕ L 302 της 31.12.1972.
ΓΡΑΠΤΗ ΕΡΩΤΗΣΗ P-3862/98

υποβολή: Joan Colom i Naval (PSE) προς την Επιτροπή

(9 Δεκεμβρίου 1998)

Θέμα: Τηλεοπτικές διαφημίσεις

Η οδηγία για την "τηλεόραση χωρίς σύνορα" ρυθμίζει, μεταξύ άλλων, το θέμα της τηλεοπτικής διαφήμισης και, συγκεκριμένα, της διακοπής των προγραμμάτων και κινηματογραφικών ταινιών για τη μετάδοση διαφημίσεων.

Μπορεί να μας πληροφορήσει η Επιτροπή εάν τηρούνται αυτές οι ρυθμίσεις - ή άλλες ανάλογες- στα κράτη μέλη και ιδιαίτερα στην Ισπανία;

Απάντηση του κ. Oreja εξ ονόματος της Επιτροπής

(4 Φεβρουαρίου 1999)

Η οδηγία 89/552/ΕΟΚ του Συμβουλίου της 3ης Οκτωβρίου 1989 για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων(1)"Τηλεόραση χωρίς σύνορα", περιέχει διατάξεις για τον επιτρεπόμενο χρόνο μετάδοσης διαφημίσεων στην τηλεόραση (περιορισμός ανά ημέρα και ανά ώρα εκπομπής, άρθρο 18), για τον αριθμό και τον τρόπο εισαγωγής διαφημιστικών παρεμβολών (άρθρο 11), καθώς και για το περιεχόμενο και την παρουσίαση των διαφημιστικών μηνυμάτων (άρθρα 10 έως 16). Υπάρχουν επίσης ειδικοί κανόνες για τη χορηγία (άρθρο 17).

Η Επιτροπή έχει λάβει πολλές καταγγελίες για εικαζόμενη μη τήρηση, από ορισμένα κράτη μέλη, των κανόνων που εφαρμόζονται στις διαφημίσεις. Οι καταγγελίες αυτές, που συνήθως προέρχονται από ενώσεις καταναλωτών, αναφέρονται κατά κύριο λόγο στη συστηματική υπέρβαση των επιτρεπόμενων χρονικών διαστημάτων μετάδοσης. Τα προβλήματα αφορούν ειδικότερα τις πρακτικές ορισμένων ραδιοτηλεοπτικών οργανισμών στην Ελλάδα, στην Ισπανία, στην Ιταλία και στην Πορτογαλία.

Επί του παρόντος, η Επιτροπή συγκεντρώνει τα αναγκαία στοιχεία για να αξιολογήσει κατά πόσον οι εν λόγω υπερβάσεις συνιστούν παραβάσεις των ενεχόμενων κρατών μελών, προκειμένου να λάβει, ενδεχομένως, τα κατάλληλα διορθωτικά μέτρα.

(1) ΕΕ L 298 της 17.10.1989.
ΓΡΑΠΤΗ ΕΡΩΤΗΣΗ E-4083/98

υποβολή: Françoise Grossetête (PPE) προς την Επιτροπή

(14 Ιανουαρίου 1999)

Θέμα: Δίκτυο επιτήρησης και ελέγχου των μεταδόσιμων ασθενειών

Έχοντας υπόψη την απόφαση του Ευρωπαϊκού Κοινοβουλίου και του Συμβουλίου της 24ης Σεπτεμβρίου 1998 που θεσπίζει ένα δίκτυο επιδημιολογικής επίβλεψης και ελέγχου των μεταδόσιμων ασθενειών,

λαμβάνοντας υπόψη το πρόγραμμα πιλότο που χρηματοδοτείται επί του παρόντος από την Ευρωπαϊκή Επιτροπή για το δίκτυο επιτήρησης επιδημιών, της ηπατικής κυψελοειδούς εχινοκοκκώσεως, παρασιτικής νόσου που μεταδίδεται με την τροφή αλλά που είναι επίσης ιδιαίτερα συνδεδεμένη με τις μολύνσεις του περιβάλλοντος και των υδάτων,

έχοντας υπόψη την πρόοδο της ασθένειας στη Γαλλία και Γερμανία, την εμφάνισή της στην Ολλανδία, και την απειλή που αποτελεί η εν λόγω ασθένεια για το Ηνωμένο Βασίλειο,

προτίθεται η Επιτροπή, όπως το επιτρέπει το άρθρο 8 της αποφάσεως του Σεπτεμβρίου 1998, να τροποποιήσει προσεχώς το παράρτημα, εγγράφοντας και την ηπατίτιδα échinococcose alvéolaire, επιτρέποντας έτσι μια επιτήρηση η οποία δεν μπορεί να πραγματοποιηθεί ορθά παρά μόνο σε ευρωπαϊκό επίπεδο;

Απάντηση του κ. Flynn εξ ονόματος της Επιτροπής

(23 Φεβρουαρίου 1999)

Η απόφαση 2119/98/ΕΚ του Κοινοβουλίου και του Συμβουλίου της 24ης Σεπτεμβρίου 1998 ιδρύει δίκτυο για την επιδημιολογική παρακολούθηση και έλεγχο των μεταδοτικών ασθενειών στην Κοινότητα(1).

Η Επιτροπή δεν σκοπεύει επί του παρόντος να υποβάλει σχέδιο σχετικό με την τροπολογία του Παραρτήματος της απόφασης ώστε να συμπεριλάβει την "ηπατική κυψελώδη εχινοκοκκίαση".

Ωστόσο οι προτεραιότητες μπορεί να μεταβάλλονται ανά χρονικά διαστήματα σύμφωνα με τις αλλαγές στην επιδημιολογική κατάσταση εντός και εκτός της Κοινότητας, συνεπώς είναι σημαντικό να παρακολουθούνται πιθανά προβληματα υγείας. Η Επιτροπή υποστηρίζει το "EurEchinoReg" ένα πιλοτικό σχέδιο για την ηπατική κυψελώδη εχινοκοκκίαση. Όταν τα αποτελέσματα του σχεδίου γίνουν γνωστά η Επιτροπή θα αποφασίσει για τυχόν αναγκαίες ενέργειες που πρέπει να πραγματοποιηθούν.

(1) ΕΕ L 268 της 3.10.1998.
ΓΡΑΠΤΗ ΕΡΩΤΗΣΗ E-3090/98

υποβολή: Richard Howitt (PSE) προς την Επιτροπή

(16 Οκτωβρίου 1998)

Θέμα: Σχέδιο εγκατάστασης εργοστασίου επεξεργασίας υγρών λυμάτων με τη διαδικασία

Μπορεί η Επιτροπή να μελετήσει τους κινδύνους που παρουσιάζει για τη δημόσια υγεία η κατάσταση λιπασμάτων με τη διαδικασία "N-Viro" και να μας πληροφορήσει εάν το εν λόγω προϊόν δοκιμάστηκε και αποδείχθηκε ασφαλές για αγροτική χρήση; Η εταιρεία "Anglian Water" προτίθεται να κατασκευάσει στην εκλογική μου περιφέρεια νέα βιομηχανία επεξεργασίας των λυμάτων που θα χρησιμοποιεί αυτή τη διαδικασία; ο πληθυσμός, όπως είναι φυσικό, ανησυχεί δεδομένου ότι το εν λόγω προϊόν είναι ελάχιστα γνωστό και θα μπορούσε να είναι βλαβερό για τη δημόσια υγεία. Μπορεί η Επιτροπή να μας πληροφορήσει εάν αυτή η διαδικασία χρησιμοποιείται και σε άλλες ευρωπαϊκές χώρες;

Απάντηση της κας Bjerregaard εξ ονόματος της Επιτροπής

(21 Ιανουαρίου 1999)

Η επεξεργασία των αστικών λυμάτων που επιβάλλεται από την οδηγία 91/271/ΕΟΚ(1) του Συμβουλίου της 21ης Μαΐου 1991, όπως τροποποιήθηκε από την οδηγία της Επιτροπής 98/15/ΕΚ(2) της 27ης Φεβρουαρίου 1998, παράγει ιλύ καθαρισμού λυμάτων (λυματολάσπες). Το άρθρο 14 της οδηγίας 91/271/ΕΟΚ ορίζει ότι η ιλύς καθαρισμού λυμάτων πρέπει να επαναχρησιμοποιείται, όταν αυτό κρίνεται σκόπιμο.

ΕπΌαυτού, η οδηγία του Συμβουλίου 86/278/ΕΟΚ(3) σχετικά με την προστασία του περιβάλλοντος και ιδίως των εδαφών, κατά την χρήση της ιλύος καθαρισμού (λυματολάσπης) στη γεωργία, προβλέπει στο άρθρο 5 ότι η ιλύς πρέπει να τυγχάνει επεξεργασίας, προτού χρησιμοποιηθεί στη γεωργία. Η επεξεργασία αυτή αποβλέπει στον περιορισμό των χαρακτηριστικών της ιλύος όσον αφορά την πρόκληση ζυμώσεων, καθώς και της επικινδυνότητάς της για την υγεία του ανθρώπου και για το περιβάλλον. Συγκεκριμένα ακόμα συνίσταται στην εξάλειψη των παθογόνων μικροοργανισμών που ενδέχεται να περιέχει η ιλύς καθαρισμού λυμάτων. Σημειωτέον ότι το άρθρο 6 της οδηγίας ορίζει επίσης ότι η χρήση μη επεξεργασμένης ιλύος μπορεί να επιτρέπεται εφόσον αυτή εγχέεται ή παραχώνεται στο έδαφος. Στον βαθμό που εξασφαλίζει επαρκές επίπεδο αβλάβειας από πλευράς παθογόνων μικροοργανισμών και μικρο-παραγόντων ρύπανσης ( ιδίως των βαρέων μετάλλων), η ιλύς καθαρισμού λυμάτων ενδέχεται να οφελεί πραγματικά ορισμένα γεωργικά εδάφη, λόγω του δυναμικού της από πλευράς οργανικών μετασχηματισμών και λιπαντικών εισροών.

Η διαδικασία N-Viro στην οποία αναφέρεται το Αξιότιμο Μέλος του Κοινοβουλίου φαίνεται να αποτελεί όντως διαδικασία επεξεργασίας της ιλύος καθαρισμού λυμάτων. Η Επιτροπή συγκεντρώνει πληροφορίες για την διαδικασία αυτή, προκειμένου ιδίως να εξακριβώσει το κατά πόσον αυτή επιτρέπει την επίτευξη των προαναφερθέντων στόχων.

(1) ΕΕ L 135 της 30.5.1991.

(2) ΕΕ L 67 της 7.3.1998.

(3) ΕΕ L 181 της 4.7.1986.
ΓΡΑΠΤΗ ΕΡΩΤΗΣΗ P-3893/98

υποβολή: Arlindo Cunha (PPE) προς την Επιτροπή

(11 Δεκεμβρίου 1998)

Θέμα: Ποσοστώσεις για την εσοδεία της τομάτας

Με ποιόν τρόπο σκοπεύει η Επιτροπή να ανακατανείμει το 1999 τις ποσοστώσεις για την εμπορία τομάτας με βάση τα δεδομένα που γνωστοποίησε κάθε κράτος μέλος, όταν είναι γνωστό πως υπάρχουν βάσιμες υπόνοιες για την εγκυρότητα ορισμένων από τα εν λόγω δεδομένα;

Ποιά διαδικασία θα εφαρμόσει άραγε η Επιτροπή σε περίπτωση που, μετά την κατανομή των ποσοστώσεων, διαπιστώσει την ανακρίβεια των δεδομένων επί των οποίων βάσισε την κατανομή;

Με ποιό τρόπο θα αποζημιωθούν οι παραγωγοί στα κράτη μέλη για τις ζημίες που θα έχουν υποστεί ως αποτέλεσμα της απόφασης περί κατανομής των ποσοστώσεων που τους αναλογούν;

Απάντηση του κ. Fischler Εξ ονόματος της Επιτροπής

(13 Ιανουαρίου 1999)

Όσον αφορά την εγκυρότητα ορισμένων στοιχείων στα οποία βασίζεται ο υπολογισμός της κατανομής των ποσοστώσεων μεταξύ των κρατών μελών για την περίοδο εμπορίας 1999-2000, την εγκυρότητα των οποίων αμφισβητεί το Αξιότιμο Μέλος του Κοινοβουλίου, η Επιτροπή γνωρίζει μόνο το γεγονός ότι διεξάγονται αυτή τη στιγμή δικαστικές έρευνες σε ένα κράτος μέλος.

Η Επιτροπή θα υπολογίσει τις εν λόγω ποσοστώσεις βάσει των επίσημων στοιχείων των κρατών μελών, τα οποία η Επιτροπή οφείλει να λάβει υπόψη, εφόσον δεν υπάρχουν νέα στοιχεία με βάση ακριβείς και αδιαμφισβήτητες διαπιστώσεις (κυρίως δικαστικές).

Στην περίπτωση που το Αξιότιμο Μέλος του Κοινοβουλίου διαθέτει τέτοια στοιχεία, παρακαλούμε να τα θέσει στη διάθεση της Επιτροπής.
ΓΡΑΠΤΗ ΕΡΩΤΗΣΗ E-3499/98

υποβολή: Arlene McCarthy (PSE) προς την Επιτροπή

(25 Νοεμβρίου 1998)

Θέμα: Η εκ μέρους της Επιτροπής χρήση ιδιωτικών συμβούλων

Ως μέρος της μεταρρύθμισης των διαρθρωτικών ταμείων, η Επιτροπή προτίθεται να προβεί σε περαιτέρω αποκέντρωση της λειτουργίας των προγραμμάτων των διαρθρωτικών ταμείων αποσυρόμενη από μία επί καθημερινής βάσεως διαχείριση των προγραμμάτων υπέρ ενός ισχυρότερου "αστυνομευτικού" ρόλου της Επιτροπής. Κατά τη διάρκεια του προγράμματος 1994-1999 πόσους συμβούλους προσέλαβε η Επιτροπή στη διοίκηση των ακόλουθων προγραμμάτων;

Ποιό ήταν το συνολικό κόστος και τι ποσοστό επί των κονδυλίων για τα προγράμματα αντιπροσωπεύει:

- για την ΕΕ στο σύνολό της,

- για καθένα από τους στόσους 1, 2, 3, 4, 5β και 6, και

- για κάθε κοινοτική πρωτοβουλία;

Μπορεί η Επιτροπή να δημοσιεύσει τα λεπτομερή στοιχεία;

Απάντηση της κ. Wulf-Mathies εξ ονόματος της Επιτροπής

(26 Ιανουαρίου 1999)

Η τεχνική αρωγή που χορηγήθηκε βάσει των διαρθρωτικών ταμείων κατά μεγάλο μέρος περιλαμβάνεται στα επιχειρησιακά προγράμματα. Η τεχνική αρωγή μπορεί επίσης να χορηγείται απευθείας στην Επιτροπή για περιορισμένο τμήμα των πιστώσεων.

Στην πρώτη περίπτωση, την τεχνική αρωγή χειρίζονται απευθείας οι αρχές που είναι υπεύθυνες για τα προγράμματα και όχι η Επιτροπή.

Στη δεύτερη περίπτωση, η αρωγή υπάγεται σε κανονιστικές διατάξεις και σε ανώτατο όριο, όπως ορίζουν οι διάφοροι κανονισμοί των ταμείων. Δεν κατανέμεται ανά στόχο, αλλά ανά ταμείο, και αφορά κυρίως μελέτες, αξιολογήσεις, δράσεις πληροφόρησης και δημοσιότητας, καθώς και ενέργειες προετοιμασίας και παρακολούθησης των παρεμβάσεων. Λαμβάνει διάφορες μορφές: επιχορηγήσεις, συμβάσεις με συμβούλους, ειδικά συμφωνητικά ή συμβάσεις - πλαίσια.

Οι πραγματοποιούμενες δαπάνες δημοσιεύονται στις ετήσιες εκθέσεις των διαρθρωτικών ταμείων. Τοιουτοτρόπως, τα στοιχεία σχετικά με το διάστημα 1994-1997 παρουσιάζονται ανά ταμείο στις σελίδες 50 έως 52 της ενάτης ετήσιας έκθεσης για το 1997(1) (έκδοση στα γαλλικά). Εξάλλου, νέες συνολικές πληροφορίες επί του θέματος διαβιβάστηκαν τελείως πρόσφατα από την Επιτροπή στο Κοινοβούλιο, στο πλαίσιο της εξέτασης, εκ μέρους του οργάνου αυτού, του καταλογισμού των δαπανών τεχνικής και διοικητικής αρωγής στις πιστώσεις λειτουργίας.

(1) COM(98) 562 τελικό.
ΓΡΑΠΤΗ ΕΡΩΤΗΣΗ E-3746/98

υποβολή: Glyn Ford (PSE) προς την Επιτροπή

(11 Δεκεμβρίου 1998)

Θέμα: Σήμα EC σε ράβδους για ηλεκτροσόκ

Γνωρίζει η Επιτροπή ότι η The Huang Plastic Co. Limited, 5/f no 210 Ming Fung Street, His-Chih-Cheng, Ταϊπέι, Ταϊβάν, κατασκευάζει συσκευές για ηλεκτροσόκ για τις οποίες ζητεί κοινοτική πιστοποίηση;

Απάντηση του κ. Bangemann εξ ονόματος της Επιτροπής

(2 Φεβρουαρίου 1999)

Η Επιτροπή δεν είχε υπόψη το θέμα που έθιξε το Αξιότιμο Μέλος του Κοινοβουλίου.

Η ασφάλεια του ηλεκτρολογικού υλικού που προορίζεται να χρησιμοποιηθεί εντός ορισμένων ορίων τάσεως (μεταξύ 50 και 1000 volts για το εναλλασσόμενο ρεύμα και μεταξύ 75 και 1500 volts για το μη εναλλασσόμενο ρεύμα) ρυθμίζεται από την οδηγία του Συμβουλίου 73/23/ΕΟΚ της 19ης Φεβρουαρίου 1973 περί προσεγγίσεως των νομοθεσιών των κρατών μελών των αναφερομένων στο ηλεκτρολογικό υλικό που ορίζεται να χρησιμοποιηθεί εντός ορισμένων ορίων τάσεως(1). Η Επιτροπή δεν διαθέτει αρκετές πληροφορίες προκειμένου να αποφανθεί κατά πόσον η εν λόγω συσκευή καλύπτεται από την οδηγία αυτή.

Επιπλέον, ο έλεγχος της απόκτησης και της κατοχής όπλων ρυθμίζεται από την οδηγία του Συμβουλίου 91/477/ΕΟΚ της 18ης Ιουνίου 1991(2), η οποία καθορίζει τις κατηγορίες των όπλων των οποίων η απόκτηση ή η κατοχή από ιδιώτες είτε απαγορεύεται είτε προϋποθέτει ειδική άδεια ή δήλωση. Στο πλαίσιο αυτό ενδέχεται επίσης να ισχύουν ειδικές διατάξεις της εθνικής νομοθεσίας.

Προκειμένου να αναλάβει ενδεχομένως πρωτοβουλία για την καταπολέμηση των βασανιστηρίων ή άλλων σκληρών, υποτιμητικών ή απάνθρωπων συμπεριφορών, η Επιτροπή συγκεντρώνει ακριβέστερες πληροφορίες σχετικά με την ταξινόμηση των συσκευών ηλεκτρικών κενώσεων βάσει της εθνικής νομοθεσίας για τα όπλα στα κράτη μέλη.

(1) ΕΕ L 77 της 26.3.1973.

(2) ΕΕ L 256 της 13.9.1991.
ΓΡΑΠΤΗ ΕΡΩΤΗΣΗ P-3739/98

υποβολή: David Thomas (PSE) προς την Επιτροπή

(25 Νοεμβρίου 1998)

Θέμα: Προϋπολογισμός της Ατζέντα 2000

Στην πρόσφατη έκθεση του Ελεγκτικού Συνεδρίου αναφέρεται ότι η Επιτροπή έπεσε σε μεγάλο βαθμό έξω στον υπολογισμό του κόστους των προτάσεων της Ατζέντα 2000 και υποστηρίζεται ότι το κόστος αυτό θα υπερβεί τον προϋπολογισμό της ΕΕ κατά δισεκατομμύρια στερλίνες. Θεωρεί η Επιτροπή ότι πρόκειται για μια σωστή εκτίμηση του τι μπορεί να συμβεί;

Απάντηση του κ. Liikanen εξ ονόματος της Επιτροπής

(27 Ιανουαρίου 1999)

Στις 29 Μαΐου 1998, το Συμβούλιο ζήτησε από το Ελεγκτικό Συνέδριο να της κοινοποιήσει τις ενδεχόμενες παρατηρήσεις του σχετικά με τα δημοσιονομικά θέματα των νομοθετικών προτάσεων που υπέβαλε η Επιτροπή στο πλαίσιο της Ατζέντας 2000, σχετικά με τη μεταρρύθμιση της κοινής γεωργικής πολιτικής (ΚΓΠ), τα διαρθρωτικά ταμεία, τις προενταξιακές ενισχύσεις και το ταμείο εγγυήσεων σχετικά με τις εξωτερικές ενέργειες. Στις 29 Οκτωβρίου 1998, το Συνέδριο εξέδωσε τη γνώμη αριθ. 10/98 σχετικά με το θέμα αυτό.

Όσον αφορά αυτή τη γνώμη του Συνεδρίου, η Επιτροπή δεν επισημαίνει καμία γενική παρατήρηση που να καταλήγει στο συμπέρασμα που αποτελεί αντικείμενο της ερώτησης του αξιότιμου μέλους του Κοινοβουλίου. Μόνο σε δύο σχόλια, τα οποία αφορούν αποκλειστικά τη μεταρρύθμιση της ΚΓΠ, το Ελεγκτικό συνέδριο αναφέρει τον κίνδυνο πτώσης της παγκόσμιας τιμής του σίτου κάτω από την προτεινόμενη τιμή παρέμβασης (§ 82 της γνώμης) και κρίνει αισιόδοξες τις προβλέψεις σχετικά με την αύξηση της ζήτησης βοείου κρέατος (§ 83). Η Επιτροπή είναι της γνώμης ότι στο στάδιο αυτό δεν υπάρχουν νέα στοιχεία που να οδηγούν στην αναθεώρηση των υποθέσεών της.

Το Συνέδριο αναφέρεται επίσης (§ 89) στην περίπτωση χορήγησης άμεσων ενισχύσεων σε ορισμένα νέα κράτη μέλη ως αποτέλεσμα της κοινοτικής διεύρυνσης. Η Επιτροπή στις προτάσεις της διευκρινίζει σαφώς ότι δεν λαμβάνει υπόψη την υπόθεση μιας τέτοιας χρηματικής καταβολής στα νέα κράτη μέλη εντός της ερχόμενης περιόδου, λόγω του τρέχοντος μέσου επιπέδου τιμών των γεωργικών προϊόντων στις χώρες αυτές και του κινδύνου οικονομικής δυσλειτουργίας που συνεπάγεται η χορήγηση αυτών των ενισχύσεων.
ΓΡΑΠΤΗ ΕΡΩΤΗΣΗ E-3160/98

υποβολή: Sören Wibe (PSE) προς την Επιτροπή

(19 Οκτωβρίου 1998)

Θέμα: Δικαίωμα για απαγόρευση εισαγωγής κρέατος που έχει παραχθεί με τακτική χρησιμοποίηση αντιβιοτικών

Στη Σουηδία έχει επιτραπεί έως σήμερα η διατήρηση της εξαίρεσης σε ό,τι αφορά την απαγόρευση της χρησιμοποίησης αντιβιοτικών στις ζωοτροφές με σκοπό την πάχυνση.

Έχει όμως η Σουηδία το δικαίωμα να απαγορεύσει την εισαγωγή κρέατος που έχει παραχθεί με τακτική χρησιμοποίηση αντιβιοτικών;

Απάντηση του κ. Fischler εξ ονόματος της Επιτροπής

(9 Δεκεμβρίου 1998)

Σύμφωνα με τις διατάξεις που προβλέπονται στο άρθρο XV της πράξης προσχώρησης, πράγματι έχει επιτραπεί στη Σουηδία να διατηρήσει, έως τις 31 Δεκεμβρίου 1998, την νομοθεσία της που ίσχυε πριν από την προσχώρηση όσον αφορά την απαγόρευση χρήσης, στη διατροφή των ζώων, ορισμένων πρόσθετων υλών, μεταξύ των οποίων και αντιβιοτικών. Ωστόσο, λόγω των συγκλινουσών εκθέσεων που προέρχονται τόσο από τον επιστημονικό κόσμο, όσο και από διεθνείς ή εθνικούς οργανισμούς που αφορούν την ανάπτυξη αντίστασης στους μικροβιοκτόνους παράγοντες, η Επιτροπή επιφόρτισε την επιστημονική συντονιστική επιτροπή να εξετάσει το ανωτέρω ζήτημα κατά διεπιστημονικό τρόπο. Αν παραστεί ανάγκη, η Επιτροπή θα προτείνει τα επιβαλλόμενα μέτρα, υπό το πρίσμα της ανωτέρω επιστημονικής γνώμης.

Όπως δηλώνεται στην πράξη προσχώρησης, "οι παρεκκλίσεις αυτές δεν μπορούν να έχουν καμμία συνέπεια στην ελεύθερη κυκλοφορία των κτηνοτροφικών προϊόντων της Κοινότητας". Η Σουηδία δεν έχει επομένως το δικαίωμα να απαγορεύει τις εισαγωγές κρέατος παραγόμενου από ζώα τρεφόμενα με ζωοτροφές που περιέχουν αντιβιοτικά τα οποία επιτρέπονται με την οδηγία 70/524/ΕΟΚ του Συμβουλίου της 23ης Νοεμβρίου 1970 περί των προσθέτων υλών στη διατροφή των ζώων(1).

(1) ΕΕ L 270 της 14.12.1970.